นายกรัฐมนตรี เตรียมนัดคณะรัฐมนตรีชุดใหม่หารือแนวทางทำงาน หลังเข้าเฝ้าฯ ถวายสัตย์ปฎิญาณตนแล้ว พร้อมยืนยันตั้งรัฐบาลล่าช้า ไม่กระทบการเบิกจ่ายงบประมาณ
พลเอกประยุทธ์ จันทร์โอชา นายกรัฐมนตรี กล่าวถึงการมีคณะรัฐมนตรีชุดใหม่ ว่าขอให้ทุกคนใจเย็นและรอการโปรดเกล้าฯ รายชื่อคณะรัฐมนตรีใหม่ จากนั้นก็จะเป็นขั้นตอนการเข้าเฝ้าฯ ถวายสัตย์ปฏิญาณตน ซึ่งคาดว่าไม่เกินช่วงกลางเดือนกรกฎาคมนี้ก็จะเสร็จสิ้น พร้อมยืนยันทุกอย่างเป็นไปตามขั้นตอน         ทั้งนี้ ภายหลังพิธีการเข้าเฝ้าฯถวายสัตย์ปฎิญาณตนแล้ว จะนัดหารือกับคณะรัฐมนตรีทั้งหมด ถือเป็นการปฐมนิเทศ เพื่อพบปะพูดคุยแนวทางการทำงานและนโยบายของรัฐบาลที่จะแถลงต่อรัฐสภา เพื่อให้มีความสอดคล้องกันทั้งหมด และจะนำนโยบายของทั้งพรรคร่วมรัฐบาลและฝ่ายค้านมาประกอบการพิจารณา        นายกรัฐมนตรี ยืนยัน การจัดตั้งรัฐบาลล่าช้า ไม่ได้ส่งผลกระทบต่อการเบิกจ่ายงบประมาณ ปี 2563 ที่จะล่าช้าออกไปอีก 1 ไตรมาศ เนื่องจากได้เตรียมการไว้ทั้งหมดแล้ว ว่าหน่วยงานต่างๆสามารถจะใช้งบฯของปี 2562 ไปก่อนได้ ทั้งนี้ไม่กังวลว่าฝ่ายค้านจะนำเรื่องนี้มาตีรวน และขอให้คิดให้ดีเพราะหากการพิจารณางบประมาณไม่ผ่าน การขับเคลื่อนโครงการต่างๆ ก็จะไม่สามารถทำได้ และขอให้ทุกคนคำนึงถึงผลประโยชน์ของชาติ อย่านำมาเป็นประเด็นทางการเมือง#นายกรัฐมนตรี  #คณะรัฐมนตรีชุดใหม่  #สำนักข่าว #กรมประชาสัมพันธ์